Oružje za masovno uništavanje - sljedeća teroristička prijetnja? (24/9/01) - 2001-09-23
Zanemaruje se jedna druga teroristička prijetnja, daleko smrtonosnija i lakše izvediva - biološko oružje
Broj mrtvih u nedavnim napadima na New York i Washington prešao je, prema procjenama, šest tisuća. No, da su teroristi koji su napali Svjetski trgovinski centar i Pentagon bili naoružani čak i malom količinom, makar i žličicom smrtonsnih agensa kao što su antraks ili velike boginje, mrtvih bi bilo daleko više, možda i stotinu puta više. Michael Osterholm, direktor Centra za zarazne bolesti pri sveučilištu Minnesote, prošle je godine napisao knjigu o – kako kaže – dolazećoj bioterorističkoj katastrofi. Gospodin Osterholm ukazuje da cijeli niz takozvanih zemalja-otpadnica već godinama eksperimentira s biološkim oružjem. Razne smrtonosne supstance, kao što su bojni otrovi, antraks i drugi agensi koji mogu izazvati epidemije možda se već nalaze u rukama zemalja optuženih da podržavaju terorizam. "Jedan od budućih napada na Sjedinjene Države bit će izveden biološkim oružjem. Dok pokušavamo pojačati mjere sigurnosti na našim aerodromima i zrakoplovima, teroristi će naći druge načine da nas napadnu, jer će njihova motivacija i dalje biti ista" - upozorava gospodin Osterholm. I Svjetska zdravstvena organizacija i američka vlada kažu da trenutno ne postoje odgovarajuće količine cjepiva za liječenje ljudi koji bi mogli biti zaraženi kada bi netko pustio biološki agens. Michael Osterholm i drugi stručnjaci upozoravaju da bi se američki sustav javne zdravstvene zaštite, koji je već i sada “razvučen” preko svojih kapaciteta, našao pred kolapsom. "Moramo biti spremni nositi se s mogućnošću katastrofalnog bioterorizma, koji bi mogao odnijeti i stotine tisuća života." Američki dužnosnici tako su zabrinuti da su nedavno u jednoj vojnoj bazi u blizini Washingtona održali vježbu, čiji je cilj bio utvrditi kako bi spasilačke ekipe, sustav zdravstvene zaštite i agencije reda i zakona odgovorili na napad biološkim oružjem. Rezultati vježbe nisu bili ohrabrujući. Bivši senator Sam Nunn sudjelovao je u vježbi, nakon čega je rekao Kongresu da bi u zemlji, u slučaju bioterorističkog napada, zavladala panika. Vlada bi morala poduzeti drastične korake kako bi spriječila širenje bolesti, nakon što se potroše zalihe cjepiva. "Vrlo brzo nametnula nam se jedina druga alternativa – a to je prisilna izolacija velikog broja ljudi koji su bili izloženi, a čiji identitet i mjesto boravka nije lako otkriti. Našli smo se pred teškim pitanjima – “Kako ćemo natjerati cijele zajednice i gradove da ostanu u svojim kućama? Silom? Kakvom silom? Smrtonosnom silom?" Nitko iz administracije predsjednika Busha nije želio odgovoriti na opetovane molbe za intervju o ovoj temi. Bijela je kuća zatražila od Kongresa da odobri dodatnih 350 milijuna dolara, odnosno, 18 posto više od prethodno odobrene svote za pripremanje bioterorističkog napada. Sjedinjene Države nikada nisu doživjele takav napad, ali stručnjaci upozoravaju da bi on bio daleko smrtonosniji i znatno lakše izvediv od nedavnih napada u New Yorku i Washingtonu.